આમ જોવા જઈએ તો સફળતા અને નિષ્ફળતા બંને સગી બહેનો છે, સહોદર છે, જેમાંની એક જે સફળતાના નામે જાણીતી છે અે ખુશનસીબ છે. જ્યારે પેલી બીજી છે એ બદનસીબ છે- જેને યશ ક્યારેય મળતો નથી. જોકે, એ વાત એટલી જ સાચી છે કે આપણી નજીક આવતી નિષ્ફળતા એ નિષ્ફળતા જ છે એની ખબર છેક નિષ્ફળ ગયા સુધી પડતી નથી. અને સફળતા-નિષ્ફળતા વચ્ચેની રેખા એટલી બધી બારીક હોય છે કે જે નરી આંખે દેખાતી નથી. તેની ઉપર ઊભા હોઈએ ત્યારે પણ ખબર નથી પડતી કે સફળતાની છે કે નિષ્ફળતાની! કેટલીક વાર તો આ બંને રેખાઓ સમાન્તર ચાલતી હોય છે.